title: Vykonávacie nariadenie Komisie (EÚ) 2020/738 z 2. júna 2020, ktorým sa mení vykonávacie nariadenie (EÚ) 2019/1286, ktorým sa ukladá konečné vyrovnávacie clo na dovoz určitého polyetyléntereftalátu (PET) s pôvodom v Indii

text:
                  4.6.2020

                  SK

                  Úradný vestník Európskej únie

                  L 175/1

         VYKONÁVACIE NARIADENIE KOMISIE (EÚ) 2020/738
         z 2. júna 2020,
         ktorým sa mení vykonávacie nariadenie (EÚ) 2019/1286, ktorým sa ukladá konečné vyrovnávacie clo na dovoz určitého polyetyléntereftalátu (PET) s pôvodom v Indii
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 19,
         keďže:
         1.   POSTUP

         1.1.   Platné opatrenia

                     (1)

                     Rada uložila nariadením (ES) č. 2603/2000 (2) konečné vyrovnávacie clá na dovoz polyetyléntereftalátu (PET) s pôvodom okrem iného v Indii (ďalej len „pôvodné prešetrovanie“).

                     (2)

                     Rozhodnutím 2000/745/ES (3) Európska komisia (ďalej len „Komisia“) prijala minimálnu dovoznú cenu, ktorú ponúkli traja vyvážajúci výrobcovia v Indii.

                     (3)

                     Rada prostredníctvom nariadenia (ES) č. 1645/2005 (4) zmenila úroveň platných vyrovnávacích opatrení vzťahujúcich sa na dovoz PET z Indie. Zmeny boli výsledkom zrýchleného revízneho prešetrovania, ktoré sa začalo podľa článku 20 základného nariadenia.

                     (4)

                     V nadväznosti na revízne prešetrovanie pred uplynutím platnosti Rada uložila nariadením (ES) č. 193/2007 (5) konečné vyrovnávacie clá na ďalšie obdobie piatich rokov.

                     (5)

                     Na základe čiastočných priebežných revíznych prešetrovaní boli vyrovnávacie opatrenia následne zmenené nariadením Rady (ES) č. 1286/2008 (6) a vykonávacím nariadením Rady (EÚ) č. 906/2011 (7).

                     (6)

                     Ďalšie čiastočné priebežné revízne prešetrovanie bolo ukončené bez toho, aby sa vykonávacím nariadením Rady (EÚ) č. 559/2012 (8) platné opatrenia zmenili.

                     (7)

                     Rada v nadväznosti na ďalšie revízne prešetrovanie pred uplynutím platnosti uložila nariadením (ES) č. 461/2013 (9) konečné vyrovnávacie clá na ďalšie obdobie piatich rokov.

                     (8)

                     Vykonávacím rozhodnutím 2014/109/EÚ (10) Komisia odvolala prijatie záväzkov v dôsledku zmeny okolností, za ktorých boli tieto záväzky prijaté.

                     (9)

                     Komisia vykonávacím nariadením (EÚ) 2015/1350 (11) na základe dvoch čiastočných priebežných revíznych prešetrovaní zmenila úroveň platných vyrovnávacích opatrení vzťahujúcich sa na dovoz PET z Indie.

                     (10)

                     Komisia vykonávacím nariadením (EÚ) 2018/1468 (12) na základe dvoch čiastočných priebežných revíznych prešetrovaní zmenila úroveň platných vyrovnávacích opatrení (ďalej len „nariadenie z roku 2018“).

                     (11)

                     Vykonávacím nariadením (EÚ) 2019/1286 (13) Komisia v nadväznosti na posledné revízne prešetrovanie pred uplynutím platnosti uložila konečné vyrovnávacie clá na ďalšie obdobie piatich rokov (ďalej len „nariadenie z roku 2019“). Tieto opatrenia, ktoré sú v súčasnosti platné (ďalej len „platné opatrenia“), pozostávajú zo špecifických ciel v rozpätí od 0 do 74,6 EUR za tonu pre jednotlivo vymenovaných indických výrobcov, pričom reziduálna sadzba uložená na dovoz od všetkých ostatných výrobcov je 69,4 EUR za tonu.

               1.2.   Začatie čiastočného priebežného revízneho prešetrovania

                     (12)

                     Prostredníctvom nariadenia z roku 2018 Komisia zmenila úroveň platných vyrovnávacích opatrení pre dvoch vyvážajúcich výrobcov, na ktorých sa vzťahovali revízne prešetrovania, a dospela k záveru, že na rozdiel od pôvodného prešetrovania nemusia byť špecifické clá už viac najvhodnejšou formou opatrení.

                     (13)

                     Komisia však zároveň poznamenala, že nemohla zmeniť formu opatrení v rámci uvedených revíznych prešetrovaní, keďže ukončovala dve čiastočné priebežné revízne prešetrovania, ktoré boli obmedzené na subvencovanie len dvoch vyvážajúcich výrobcov.

                     (14)

                     Komisia preto 25. marca 2019 začala čiastočné priebežné revízne prešetrovanie z úradnej moci podľa článku 19 ods. 1 základného nariadenia obmedzené na formu opatrení na dovoz PET s pôvodom v Indii (14) (ďalej len „oznámenie o začatí čiastočného priebežného revízneho prešetrovania“). Začatie revízneho prešetrovania podporil Výbor výrobcov PET v Európe (Committee of PET Manufacturers in Europe, ďalej len „CPME“), európske odborové združenie zastupujúce všetkých európskych výrobcov PET živice.

                     (15)

                     V oznámení o začatí čiastočného priebežného revízneho prešetrovania Komisia uviedla, že existujú dostatočné dôkazy o tom, že došlo k zmene okolností, na základe ktorých sa uložili existujúce opatrenia, a že tieto zmeny majú trvalý charakter. Tieto dôkazy sa týkali špecifického kontextu vývoja cien a antidumpingových a vyrovnávacích opatrení v pôvodnom prešetrovaní, ako aj rastúceho významu subvencií poskytujúcich finančné výhody, ktoré sú väčšinou úmerné hodnote vývozu.

               1.3.   Zainteresované strany

                     (16)

                     V oznámení o začatí čiastočného priebežného revízneho prešetrovania Komisia vyzvala zainteresované strany, aby sa prihlásili s cieľom zúčastniť sa na prešetrovaní. Komisia okrem toho osobitne informovala známych výrobcov z Únie, známych vyvážajúcich výrobcov, indické orgány, známych dovozcov a používateľov o začatí prešetrovania a vyzvala ich, aby sa na ňom zúčastnili.

                     (17)

                     Zainteresované strany mali možnosť vyjadriť sa k začatiu prešetrovania a požiadať o vypočutie Komisiou a/alebo úradníkom pre vypočutie v obchodných konaniach.

                     (18)

                     Pripomienky k začatiu prešetrovania poskytlo európske odborové združenie zastupujúce výrobcov PET, jeden indický vyvážajúci výrobca a šiesti používatelia. Prihlásili sa ďalší dvaja vyvážajúci výrobcovia, neposkytli však pripomienky k začatiu prešetrovania.

                     (19)

                     Komisia zorganizovala 11. júna 2019 vypočutie s tromi používateľmi, ktorí sa prihlásili.

               1.4.   Poskytnutie informácií

                     (20)

                     Indická vláda a ostatné zainteresované strany boli 6. apríla 2020 informované o základných skutočnostiach a úvahách, na základe ktorých Komisia zamýšľala navrhnúť zmenu formy opatrení uplatniteľných na dovoz PET z Indie. Zároveň dostali primeraný čas na predloženie pripomienok.

                     (21)

                     Indická vláda a jeden vyvážajúci výrobca predložili k tomuto poskytnutiu informácií pripomienky, ktoré sa náležite zohľadnili, ako sa uvádza ďalej.

               2.   PREŠETROVANÝ VÝROBOK A PODOBNÝ VÝROBOK

         2.1.   Prešetrovaný výrobok

                     (22)

                     Výrobok, ktorý je predmetom tohto revízneho prešetrovania, je rovnaký ako výrobok v pôvodnom prešetrovaní, konkrétne polyetyléntereftalát (PET) s číslom viskozity 78 ml/g alebo viac, v súlade s normou ISO 1628-5, v súčasnosti patriaci pod číselný znak KN 3907 61 00 a s pôvodom v Indii (ďalej len „prešetrovaný výrobok“).

               2.2.   Podobný výrobok

                     (23)

                     Komisia usúdila, že prešetrovaný výrobok vyrábaný v Indii a vyvážaný do Únie a výrobok vyrábaný a predávaný v Únii výrobným odvetvím Únie majú rovnaké základné fyzikálne a chemické vlastnosti a rovnaké základné použitia. Považujú sa preto za podobné výrobky v zmysle článku 2 písm. c) základného nariadenia.

               3.   PREŠETROVANIE

         3.1.   Kontext

                     (24)

                     V rámci pôvodného prešetrovania sa uložili špecifické vyrovnávacie clá (na rozdiel od valorických sadzieb). Tieto opatrenia boli spojené so špecifickými antidumpingovými clami (15), ktoré sa uložili v ten istý deň. V tom čase sa považovalo za vhodnejšie uložiť špecifické clá namiesto valorických ciel (na základe skutočnej úrovne vývozných cien). Týmto rozhodnutím sa malo predísť tomu, aby výkyvy cien PET spôsobované výkyvmi cien ropy vyústili do vyberania vyšších ciel (16).

                     (25)

                     Antidumpingové opatrenia Rada ukončila v roku 2013 (17), zatiaľ čo vyrovnávacie clá sa niekoľkokrát čiastočne revízne prešetrili a v súčasnosti sa pohybujú v rozmedzí od 0 do 74,6 EUR za tonu.

                     (26)

                     V nariadení z roku 2018 Komisia poznamenala, že na rozdiel od pôvodného prešetrovania špecifické clá už možno nie sú najvhodnejšou formou opatrení na vyrovnanie poskytovaných subvencií. Je to tak preto, lebo prostredníctvom dvoch hlavných programov subvencovania (systém vrátenia cla – Duty Drawback Scheme, ďalej len „DDS“, a systém vývozu tovaru z Indie – Merchandise Exports from India Scheme, ďalej len „MEIS“), ktoré boli dostupné vyvážajúcim výrobcom PET počas obdobia revízneho prešetrovania, sa poskytovali finančné výhody, ktoré boli prevažne prepojené s vývoznou cenou.

                     (27)

                     Analýza Komisie vychádzala zo zistení uvedených v nariadení z roku 2018. Tieto zistenia sa považovali za zistenia trvalého charakteru a skutočne sa potvrdili revíznym prešetrovaním pred uplynutím platnosti z roku 2019. Vychádzali z overených údajov, ktoré poskytla indická vláda a dvaja vyvážajúci výrobcovia, konkrétne IVL Dhunseri Petrochem Industries Private Limited (ďalej len „Dhunseri“) a Reliance Industries Limited (ďalej len „Reliance“). Títo vyvážajúci výrobcovia predstavovali takmer všetok vývoz PET z Indie do EÚ počas obdobia revízneho prešetrovania pri revíznom prešetrovaní pred uplynutím platnosti uskutočnenom v roku 2019 (od 1. apríla 2017 do 31. marca 2018). Vzťahujú sa na nich vyrovnávacie clá vo výške 18,73 EUR za tonu, resp. 29,21 EUR za tonu (na základe valorickej miery subvencie vo výške 2,3 %, resp. 4 %).

                     (28)

                     Vyvážajúci výrobca zopakoval vo svojich pripomienkach ku konečnému poskytnutiu informácií svoje pripomienky vyjadrené po začatí prešetrovania a týkajúce sa jeho začatia z úradnej moci, ktoré sú zhrnuté v odôvodnení 50. Indická vláda vyjadrila vo svojich pripomienkach ku konečnému poskytnutiu informácií podobné pripomienky. Komisia sa nimi už zaoberala v odôvodnení 51. Tieto tvrdenia sa preto zamietli.

               3.2.   Účel a účinok súčasných ciel

                     (29)

                     V súlade s článkom 1 ods. 1 základného nariadenia môže byť vyrovnávacie clo uložené s cieľom kompenzovať subvencie poskytnuté priamo alebo nepriamo na výrobu, vývoz alebo prepravu výrobku, ktorého prepustenie do režimu voľný obeh v Únii spôsobuje ujmu.

                     (30)

                     V súlade s článkom 19 ods. 2 základného nariadenia Komisia môže revízne prešetriť pokračujúce uloženie opatrení, ak existujú dostatočné dôkazy o tom, že existujúce opatrenie nestačí alebo už nestačí na vyrovnanie napadnuteľnej subvencie, ktorá spôsobuje ujmu. Ak sa prešetrovaním preukáže, že tvrdenia sú správne, vyrovnávacie clá možno zvýšiť, aby sa dosiahlo zvýšenie cien nutné na vyrovnanie subvencie.

                     (31)

                     Z týchto dvoch ustanovení teda vyplýva, že hlavným cieľom vyrovnávacieho cla je kompenzovať subvenciu alebo konať proti nej.

                     (32)

                     Súčasné výšky subvencovania stanovené v nariadení z roku 2018 sú založené predovšetkým na dvoch programoch subvencovania, a to DDS a MEIS. Z týchto programov dostala spoločnosť Dhunseri 97 % a spoločnosť Reliance 89 % výšky subvencií, ktoré boli v tom čase zistené. Indická vláda pomocou týchto programov vracia vyvážajúcim výrobcom určitý percentuálny podiel priemernej vývoznej hodnoty oprávnených vyvážaných výrobkov v nadmernej výške. Čím vyššia je teda hodnota na tonu vývozu, tým vyššia je nadmerná výška náhrady, ktorú získa daný vyvážajúci výrobca, a tým aj výška subvencovania. To znamená, že výška napadnuteľných subvencií sa zvyšuje s nárastom vývoznej ceny.

                     (33)

                     Pri ukladaní týchto ciel v roku 2018 sa výšky subvencií prepočítali na špecifické clá na základe cien PET spolupracujúcich vyvážajúcich výrobcov počas obdobia revízneho prešetrovania príslušného prešetrovania, konkrétne od 1. apríla 2016 do 31. marca 2017. Tieto ceny boli v uvedenom období pomerne nízke a pohybovali sa v rozpätí od okolo 730 do 815 EUR za tonu v závislosti od vyvážajúceho výrobcu. Podľa revízneho prešetrovania pred uplynutím platnosti z roku 2019 bola skutočne priemerná dovozná cena PET z Indie v roku 2016 obzvlášť nízka, a to 776 EUR za tonu (18). Išlo o najnižšie priemerné ročné ceny za celé posudzované obdobie v uvedenom nariadení (od 1. januára 2014 do 31. marca 2018). Priemerná dovozná cena PET z Indie počas obdobia revízneho prešetrovania v rámci revízneho prešetrovania pred uplynutím platnosti z roku 2019 (od 1. apríla 2017 do 31. marca 2018), ktoré je dosiaľ posledným obdobím, ktoré Komisia prešetrovala v súvislosti s dovozom PET z Indie, bola 916 EUR za tonu (19). Keďže, ako sa uvádza v odôvodnení 32, subvencovanie vývozu PET z Indie je úmerne naviazané na vývoznú cenu, špecifické clá vypočítané na základe cien od 1. apríla 2016 do 31. marca 2017 by nepostačovali na vyrovnanie subvencovania vychádzajúceho z cien od 1. apríla 2017 do 31. marca 2018.

                     (34)

                     Komisia preto usúdila, že pre povahu tohto konkrétneho subvencovania by špecifické clá nemuseli postačovať na jeho vyrovnanie, ako sa vyžaduje v článku 1 ods. 1 základného nariadenia. Na tento účel by boli vhodnejšie valorické clá.

               3.3.   Zmena okolností a ich trvalý charakter

                     (35)

                     Ako sa už spresnilo, na základe záujmu Únie sa v pôvodnom prešetrovaní považovali za vhodnejšie špecifické clá, ktorými sa malo predísť tomu, aby výkyvy cien PET spôsobované výkyvmi cien ropy vyústili do vyberania vyšších ciel. Kým ceny ropy, a teda aj ceny PET naďalej kolíšu, rozhodnutie o uložení pevne stanovených ciel sa musí vykladať v takých súvislostiach, v akých bolo prijaté.

                     (36)

                     Súčasné okolnosti opísané v odôvodneniach 32 až 34 sa veľmi líšia od situácie v roku 2000, keď sa prvýkrát uložili vyrovnávacie clá. Pôvodná výška subvencií sa zakladala na troch programoch subvencovania: i) systém úverových colných knižiek (Duty Entitlement Passbook Scheme, ďalej len „DEPS“); ii) systém podpory vývozu kapitálového tovaru (Export Promotion Capital Goods Scheme, ďalej len „EPCGS“) a iii) vývozné spracovateľské zóny (Export Processing Zones, ďalej len „EPZ“)/jednotky orientované na vývoz (Export Oriented Unit, ďalej len „EOU“). Najvýhodnejšie z nich boli DEPS a EOU/EPZ. Na rozdiel od programov platných v súčasnosti nedávali automaticky právo na vrátenie na základe vývoznej hodnoty.

                     (37)

                     V rámci DEPS bola vývozcovi udelená licencia na úver na dovoz tovaru (ako sú suroviny alebo kapitálový tovar). K získaniu výhody, a teda k subvencovaniu došlo pri dovoze tohto tovaru, a nie pri vývoze PET. Zatiaľ čo maximálna výška subvencovania, akú mohol vyvážajúci výrobca dostať, sa určovala podľa vývoznej hodnoty, subvencovanie samotné bolo určené úrovňou dovozu. Programy EPZ/EOU, na ktoré pripadala takmer celá výška subvencie (13,5 z 13,9 %) pridelenej subjektom, ktoré dnes predstavujú spoločnosť Dhunseri (20), pozostávali z rôznych mechanizmov (21). Žiadny z nich nespočíval v jednoduchej platbe prepojenej s vývoznou hodnotou, ako je to v prípade v súčasnosti uplatniteľných programov DDS a MEIS.

                     (38)

                     V pripomienkach ku konečnému poskytnutiu informácií vyvážajúci výrobca zopakoval svoju pripomienku k začatiu prešetrovania, podľa ktorej nedochádza k posunu v programoch subvencovania, ktorá sa rozoberá v odôvodneniach 59 a 60. Vyvážajúci výrobca pripomenul, že Komisia v zázname do spisu týkajúcom sa začatia prešetrovania skonštatovala, že 79 % subvencovania zisteného v pôvodnom prešetrovaní pochádzalo z programu, ktorý bol úmerný vývoznej cene. Vyvážajúci výrobca argumentoval, že je to len nepatrne menej ako podiel subvencovania pochádzajúceho z programov DDS a MEIS zisteného v nariadení z roku 2018 a v revíznom prešetrovaní pred uplynutím platnosti z roku 2019. Vyvážajúci výrobca takisto argumentoval, že v absolútnom vyjadrení sú uvedené subvencie poskytované na základe vývoznej ceny v skutočnosti menej dominantné než boli v pôvodnom prešetrovaní. V neposlednom rade argumentoval, že MEIS sa ukončí a nahradí sa schémou, ktorá je v súlade s pravidlami WTO.

                     (39)

                     Komisia poukázala na to, že v zázname do spisu týkajúcom sa začatia prešetrovania sa konštatuje, že 79 % subvencovania zisteného v pôvodnom prešetrovaní plynulo z programu DEPS po vývoze, ktorý „poskytuje finančné výhody, o ktorých sa zistilo, že sú naviazané na vývoznú cenu“. Komisia podrobnejšie vysvetlila povahu tohto naviazania a odlišnosť od programov DDS a MEIS v odôvodneniach 36 a 37, pričom vyvážajúci výrobca to vo svojich poznámkach ku konečnému predbežnému poskytnutiu informácií nenamietal.

                     (40)

                     Pokiaľ ide o pripomienku k programu MEIS, Komisia poznamenala, že jeho budúci vývoj a zlučiteľnosť údajného náhradného programu s pravidlami WTO je mimo rozsahu pôsobnosti tohto čiastočného priebežného revízneho prešetrovania.

                     (41)

                     Tieto tvrdenia sa preto zamietli.

                     (42)

                     V roku 2000, v čase, keď neexistovala konkrétna spätosť medzi výškou prijatého subvencovania a vývoznými cenami vyvážajúcich výrobcov, boli dôvodom na uloženie špecifických ciel výkyvy cien PET. Naopak v roku 2020 je veľká väčšina subvencovania PET vyvážaného z Indie do Únie naviazaná prevažne na hodnotu tohto vývozu. Jedinou primeranou reakciou je naviazať výšku ciel na rovnakú hodnotu prostredníctvom valorických ciel.

                     (43)

                     Aj keď toto revízne prešetrovanie nezahŕňa vykonanie nového testu záujmu Únie, treba poznamenať, že očakávané kolísanie cla, ktoré sa má zaplatiť za tonu, by bolo pre používateľov oveľa menej problematické v roku 2020, než by bolo bývalo v roku 2000. Sadzby vyrovnávacieho cla stanovené v roku 2000 boli totiž nielen vyššie (dosahovali až 8,2 % a v roku 2005, keď spoločnosť Dhunseri začala vyvážať, 13,9 %), ale boli uložené spolu s antidumpingovým clami, pričom ich kombinácia by viedla k colným sadzbám v rozmedzí od 30 % do 44,3 %. Náhle zvýšenie cien PET na tonu by v dôsledku toho bolo pre používateľov oveľa problematickejšie. Oproti tomu najvyššie valorické clo, ktoré by bolo v súčasnosti uplatniteľné na väčšinu terajšieho dovozu, by dosahovalo najviac 4 %.

                     (44)

                     Vyvážajúci výrobca vo svojich pripomienkach ku konečnému poskytnutiu informácií argumentoval, že ceny ropy kolísali aj po roku 2014 a ešte väčšie výkyvy zaznamenávajú v roku 2020. Podľa tohto vyvážajúceho výrobcu Komisia v poskytnutí informácií uviedla, že ceny ropy boli po roku 2014 stabilné a táto stálosť si vyžiadala zmenu opatrení na valorické sadzby. Zmena opatrení na valorické sadzby na základe tvrdenia Komisie o stálosti cien ropy bola podľa tohto vyvážajúceho výrobcu neopodstatnená.

                     (45)

                     Komisia podotkla, že táto pripomienka je skreslením jej postoja ku kolísaniu cien ropy a k jeho vplyvu na závery, ku ktorým dospela v tomto revíznom prešetrovaní. Ako sa uvádza v odôvodnení 35, Komisia jednoznačne uznala, že ceny PET a ceny ropy po poslednom revíznom prešetrovaní pred uplynutím platnosti v roku 2014 aj naďalej kolísali. Ako sa podrobnejšie uvádza v odôvodnení 58, Komisia usúdila, že valorické clo je vhodnejšie na presné vyrovnanie subvencie, ktorá kolíše podľa cien PET a ropy. Toto tvrdenie sa preto zamietlo.

                     (46)

                     Táto zmena okolností má trvalý charakter. Potvrdilo to aj nariadenie z roku 2018, v ktorom sa zistilo, že charakter a prevládanie oboch hlavných systémov (DDS a MEIS) sú trvalé (22).

                     (47)

                     Indická vláda vo svojich pripomienkach ku konečnému poskytnutiu informácií argumentovala, že tvrdenie Komisie o tom, že určité zmeny sú trvalé, nebolo správne. Indická vláda uviedla, že to je konkrétne prípad cien ropy, ktoré boli nižšie ako ceny ropy v roku 2000.

                     (48)

                     V súvislosti s kolísaním cien ropy, ktoré indická vláda spomenula ako jediný príklad nesprávneho posúdenia trvalej zmeny okolností, Komisia zopakovala svoje argumenty uvedené v odôvodnení 45. Toto tvrdenie sa preto zamietlo.

               3.4.   Podania zainteresovaných strán po začatí

                     (49)

                     Združenie európskych výrobcov PET podporilo začatie revízneho prešetrovania.

                     (50)

                     Vyvážajúci výrobca tvrdil, že jeho začatie z úradnej moci je nezákonné, a dodal, že Komisia začala toto revízne prešetrovanie na podnet CPME napriek tomu, že neboli predložené žiadne dôkazy ani informácie. Vyvážajúci výrobca ďalej trval na tom, že Komisia nemôže zamietnuť žiadosť o revízne prešetrovanie a zároveň začať revízne prešetrovanie z vlastnej iniciatívy. Podľa vyvážajúceho výrobcu boli porušené procedurálne požiadavky článku 19 ods. 2 základného nariadenia a článku 21.2 Dohody WTO o subvenciách a vyrovnávacích opatreniach.

                     (51)

                     E-mail: od združenia CPME nadväzuje na výroky Komisie uvedené v nariadení z roku 2018, ktoré sú zhrnuté v odôvodnení 27. Združenie CPME vo svojom e-maile uvádza, že podporuje argumentáciu Komisie, a žiada ju, aby prijala potrebné opatrenia. V e-maile od združenia CPME sa nevyskytuje pojem „žiadosť o revízne prešetrovanie“. Iba podporuje prípadné začatie takéhoto revízneho prešetrovania, ak by to Komisia považovala za vhodné. Komisia nemohla zamietnuť žiadosť o revízne prešetrovanie, ktorá nebola predložená. Ako sa uvádza v oznámení o začatí čiastočného priebežného revízneho prešetrovania, Komisia začala revízne prešetrovanie z vlastnej iniciatívy podľa článku 19 ods. 1 základného nariadenia, čo je v súlade s článkom 21.2 Dohody WTO o subvenciách a vyrovnávacích opatreniach. Toto nepodložené tvrdenie sa preto zamietlo.

                     (52)

                     Vyvážajúci výrobca ďalej tvrdil, že clá boli zavedené počas 20 rokov a že Komisia by napokon mala nechať uplynúť ich platnosť, pozorovať reakciu trhov a potom, ak to vôbec bude potrebné, začať nové samostatné prešetrovanie.

                     (53)

                     Komisia poznamenala, že rozsah tohto čiastočného priebežného revízneho prešetrovania je obmedzený len na formu opatrení. Pokračovanie alebo uplynutie platnosti opatrení sa nedávno prešetrilo v revíznom prešetrovaní pred uplynutím platnosti z roku 2019, pri ktorom tento vyvážajúci výrobca spolupracoval. Uvedeným revíznym prešetrovaním sa zistilo, že vyrovnávacie opatrenia uplatniteľné na dovoz PET s pôvodom v Indii by sa mali zachovať. Toto tvrdenie sa preto zamietlo.

                     (54)

                     Vyvážajúci výrobca takisto tvrdil, že neexistujú dôvody ani na čiastočné priebežné revízne prešetrovanie, ani na zmenu formy opatrení. Uplynutie platnosti antidumpingových opatrení a odvolanie záväzkov pred takmer šiestimi rokmi údajne nemá vplyv na účinnosť súčasných vyrovnávacích opatrení. Navyše podľa vyvážajúceho výrobcu údajne nedochádza k posunu v systémoch subvencovania a cena ropy kolísala a rástla už pred začatím priebežného revízneho prešetrovania a je aj naďalej nestála.

                     (55)

                     Ako Komisia poznamenala v odôvodneniach 32 a 34, na rozdiel od situácie, keď boli vyrovnávacie clá pôvodne uložené, špecifické sadzby vyrovnávacieho cla už nie sú primerané na úplné vyrovnanie skutočnej úrovne subvencovania, ktorá kolíše podľa cien PET. Naviazaním výšky cla na cenu PET prostredníctvom valorických ciel Komisia lepšie zabezpečí vyrovnanie miery subvencovania. Pokiaľ ide o spojitosť medzi prerušením platnosti antidumpingových ciel a zmenou okolností, Komisia pripomenula, čo sa uvádza v odôvodnení 43. Celková úroveň ciel zapadala do situácie, v akej sa v roku 2000 dospelo k rozhodnutiu o uplatňovaní špecifických ciel a ktorá už neexistuje. Tieto tvrdenia sa preto zamietli.

                     (56)

                     Pokiaľ ide o tvrdenie, že zmena okolností nastala už istý čas predtým, Komisia poukazuje na to, že na začatie revízneho prešetrovania formy opatrení nie je stanovená lehota. Odkedy došlo k uvedeným zmenám, neuskutočnilo sa žiadne revízne prešetrovanie, ktoré by sa situáciou zaoberalo, keďže jediné konania, ktoré sa po zmenách začali, boli čiastočné priebežné revízne prešetrovania obmedzené na subvencie prijaté dvoma vyvážajúcimi výrobcami a revízne prešetrovania pred uplynutím platnosti. Toto revízne prešetrovanie je prvým prešetrovaním od zmeny týchto okolností, ktoré sa konkrétne zameriava na účinnosť špecifických ciel pre všetkých vyvážajúcich výrobcov. Aj toto tvrdenie sa preto zamietlo.

                     (57)

                     Vyvážajúci výrobca takisto argumentoval, že pevne stanovené clo je aj naďalej vhodnou formou opatrenia na predchádzanie tomu, aby výkyvy cien PET spôsobené výkyvmi cien ropy vyústili do výberu neodôvodnene vysokých ciel.

                     (58)

                     Ako sa uvádza v odôvodneniach 32 a 34, Komisia sa domnieva, že valorické clo je vhodnejšie na presné vyrovnanie subvencie, ktorá kolíše podľa cien PET a ropy. Nie je jasné, prečo by takéto clo bolo neodôvodnené. Toto tvrdenie sa preto zamietlo.

                     (59)

                     Vyvážajúci výrobca napokon vyhlásil, že nenastal žiaden posun v systémoch subvencovania, keďže DEPS napadnutý v roku 2000 bol podobný ako systémy DDS a MEIS.

                     (60)

                     Komisia v odôvodnení 37 už poukázala na to, že DEPS sa od systému DDS alebo MEIS líšil tým, že výhoda (a tak aj subvencovanie) sa zakladala na dovoze surovín alebo kapitálového tovaru namiesto vývozu dotknutého konečného výrobku. Z toho vyplýva, že toto tvrdenie bolo vecne nesprávne, a preto sa zamietlo.

                     (61)

                     Šesť používateľov tvrdilo, že zmena formy opatrení zo špecifických ciel na valorické clá by zhoršila cenovú volatilitu a jej výsledkom by bolo zvýšenie skutočného cla (a teda aj celkovej ceny výrobku), čo by malo škodlivý vplyv na udržateľnosť podnikania všetkých následných používateľov. Argumentovali aj tým, že rast nákladov by oslabil ich ziskové rozpätie a znížil by ich konkurencieschopnosť.

                     (62)

                     Komisia už uviedla v odôvodnení 34, že úroveň subvencovania je z dôvodu povahy hlavných systémov subvencovania prevažne prepojená s úrovňou cien PET. Jediný spôsob, ako to náležite kompenzovať, je stanoviť opatrenie, ktoré bude takisto viazané na úroveň vývozných cien. Boli by ním valorické clá. Zmena na valorické clá neznamená, že ceny PET by sa automaticky zvýšili. Ak sa vývozné ceny znížia, ako v roku 2019, znížia sa aj uplatniteľné clá. Navyše, ako sa bližšie uvádza v odôvodnení 43, valorické clá z dovozu dvoch hlavných vyvážajúcich výrobcov v Indii by boli nízke (2,3 %, resp. 4 %) a nedali by sa považovať za škodlivé z hľadiska udržateľnosti podnikania následných používateľov. Tieto tvrdenia sa preto zamietli.

                     (63)

                     Používatelia argumentovali, že inštalovaný výkon európskych výrobcov PET nie je dostatočný na pokrytie domáceho dopytu po PET.

                     (64)

                     Ako sa uvádza v revíznom prešetrovaní pred uplynutím platnosti z roku 2019, výrobné odvetvie Únie má dostatočnú kapacitu na uspokojenie 85 % celkovej súčasnej spotreby na domácom trhu. Okrem toho je dostupný aj dovoz z iných krajín bez opatrení, pričom ďalším zdrojom je recyklácia PET. Cieľom súčasného revízneho prešetrovania navyše nie je zvýšiť clo uplatniteľné na dovoz PET z Indie, ale s ohľadom na súčasné okolnosti náležitým spôsobom pomocou valorických ciel vyrovnať skutočné subvencovanie. Vzhľadom na ceny ropy na konci prvého štvrťroka 2020 táto zmena pravdepodobne povedie k zníženiu cien PET. Tieto tvrdenia sa preto zamietli.

                     (65)

                     Používatelia takisto tvrdili, že európski výrobcovia PET nie sú vystavení žiadnej ujme spôsobenej dovozom polyetyléntereftalátu s pôvodom v Indii, a naopak prechádzajú dlhým obdobím mimoriadnej ziskovosti.

                     (66)

                     Rozsah pôsobnosti tohto čiastočného priebežného revízneho prešetrovania je obmedzený na formu opatrení na dovoz PET s pôvodom v Indii. Komisia však poznamenala, že v rámci najnovšieho revízneho prešetrovania pred uplynutím platnosti ukončeného v júli 2019 sa vykonala analýza ujmy. Z uvedeného revízneho prešetrovania vyplynulo, že výrobné odvetvie Únie neutrpelo počas obdobia revízneho prešetrovania značnú ujmu, naďalej sa však nachádzalo v neistej situácii, o čom svedčí nízka ziskovosť. Tieto tvrdenia sa preto zamietli.

               4.   ZÁVER

                     (67)

                     Prešetrovaním sa zistilo, že platné vyrovnávacie opatrenia by mali mať formu valorických ciel v zodpovedajúcej výške, ktorá už bola stanovená vo viacerých predchádzajúcich prešetrovaniach (23).

                     (68)

                     Indická vláda a vyvážajúci výrobca vo svojich pripomienkach ku konečnému poskytnutiu informácií argumentovali, že ak sa Komisia rozhodla pristúpiť k zmene formy opatrení na valorické clá, mala by uplatňovať mieru subvencovania stanovenú v revíznom prešetrovaní pred uplynutím platnosti z roku 2019, teda 3,6 %.

                     (69)

                     Komisia poznamenala, že toto čiastočné priebežné revízne prešetrovanie je obmedzené len na formu opatrení a netýka sa ich úrovne. Komisia poznamenala, že kým súčasná úroveň cla sa stanovila v nariadení z roku 2018, v súčasnosti platné opatrenia boli uložené v rámci revízneho prešetrovania pred uplynutím platnosti z roku 2019. V prípade spoločnosti Reliance tieto opatrenia predstavujú 29,21 EUR za tonu na základe 4 % miery subvencovania. Na základe tohto čiastočného priebežného revízneho prešetrovania nemožno uložiť iné valorické clo, pretože takáto zmena by nespadala do rozsahu pôsobnosti tohto revízneho prešetrovania, ako sa uvádza v oznámení o jeho začatí. Toto tvrdenie sa preto zamietlo.

                     (70)

                     Vzhľadom na uvedenú analýzu Komisia dospela k záveru, že okolnosti sa zmenili a použitie špecifických ciel už nie je vhodné na vyrovnanie skutočnej úrovne subvencovania. Keďže v revíznom prešetrovaní pred uplynutím platnosti z roku 2019 sa už potvrdila pravdepodobnosť pokračovania subvencovania, forma opatrení sa zmení zo špecifických ciel na valorickú formu vyrovnávacích ciel.

                     (71)

                     Indická vláda a vyvážajúci výrobca vo svojich pripomienkach ku konečnému poskytnutiu informácií argumentovali, že clá sa na dovoz PET z Indie uplatňujú dve desaťročia a ich platnosť by mala uplynúť, keďže uplynutie platnosti opatrení je pravidlom, zatiaľ čo pokračovanie opatrení je výnimkou. Indická vláda a vyvážajúci výrobca okrem toho tvrdili, že pôvodní navrhovatelia už neexistujú a Komisia teraz chráni výrobcov mimo okruhu domáceho výrobného odvetvia.

                     (72)

                     Vyvážajúci výrobca zároveň tvrdil, že spoločnosť Indorama Ventures Europe B.V. by sa mala vyňať zo súčasného výkladu výrobného odvetvia Únie. Vyvážajúci výrobca ďalej argumentoval, že opatrenia nie sú v záujme Únie, keďže sú škodlivé z hľadiska udržateľnosti podnikania všetkých následných používateľov a spotrebiteľov. V neposlednom rade vyvážajúci výrobca tvrdil, že ak sa umožní, aby opatrenia pokračovali, bude to predstavovať diskrimináciu Indie a konkrétne jeho diskrimináciu.

                     (73)

                     Komisia poznamenala, že žiadna z uvedených úvah nepatrí do rozsahu pôsobnosti tohto čiastočného priebežného revízneho prešetrovania, ktoré je obmedzené na formu opatrení. Komisia zároveň uviedla, že v revíznom prešetrovaní pred uplynutím platnosti z roku 2019, pri ktorom spolupracoval aj tento vyvážajúci výrobca aj indická vláda, sa nedávno rozhodlo, že predĺženie platnosti opatrení je v rámci platného právneho rámca opodstatnené. Komisia pripomenula, že podľa článku 19 ods. 2 základného nariadenia môžu vyvážajúci výrobcovia Komisiu požiadať, aby začala revízne prešetrovanie úrovne subvencovania v prípade, že sa domnievajú, že existujú určité pretrvávajúce dôvody, ktoré si zasluhujú byť takto revízne prešetrené.

                     (74)

                     Tieto tvrdenia sa preto zamietli.

                     (75)

                     Opatrenia stanovené v tomto nariadení sú v súlade so stanoviskom výboru zriadeného článkom 15 ods. 1 nariadenia Európskeho parlamentu a Rady (EÚ) 2016/1036 (24),

               PRIJALA TOTO NARIADENIE:

            Článok 1
            Tabuľka v článku 1 ods. 2 vykonávacieho nariadenia (EÚ) 2019/1286 sa nahrádza takto:

                        Spoločnosť

                        Vyrovnávacie clo (%)

                        Doplnkový kód
                        TARIC

                        Futura Polyesters Ltd

                        0

                        A184

                        IVL Dhunseri Petrochem Industries Private Limited

                        2,3

                        C380

                        Pearl Engineering Polymers Ltd

                        13,8

                        A182

                        Reliance Industries Limited

                        4,0

                        A181

                        Senpet Ltd

                        4,43

                        A183

                        Všetky ostatné spoločnosti

                        13,8

                        A999

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. júna 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 55.

            (2)  Nariadenie Rady (ES) č. 2603/2000 z 27. novembra 2000, ktorým sa ukladá konečné vyrovnávacie clo a vyberá s konečnou platnosťou dočasné clo uložené na dovozy určitých druhov polyetyléntereftalátov, s pôvodom v Indii, Malajzii a v Thajsku, a ktorým sa ukončuje antidotačné konanie, týkajúce sa dovozov určitých druhov polyetyléntereftalátov, s pôvodom v Indonézii, v Kórejskej republike a na Taiwane (Ú. v. ES L 301, 30.11.2000, s. 1).

            (3)  Rozhodnutie Komisie 2000/745/ES z 29. novembra 2000, ktorým sa prijíma záväzok ponúknutý v súvislosti s antidumpingovým a antisubvenčným konaním týkajúcim sa dovozu určitého polyetyléntereftalátu (PET) s pôvodom v Indii, Indonézii, Kórejskej republike, Malajzii, na Taiwane a v Thajsku (Ú. v. ES L 301, 30.11.2000, s. 88).

            (4)  Nariadenie Rady (ES) č. 1645/2005 zo 6. októbra 2005, ktorým sa mení a dopĺňa nariadenie (ES) č. 2603/2000, ktorým sa ukladá konečné vyrovnávacie clo na dovoz určitých druhov polyetyléntereftalátov (PET) s pôvodom inter alia v Indii (Ú. v. EÚ L 266, 11.10.2005, s. 1).

            (5)  Nariadenie Rady (ES) č. 193/2007 z 22. februára 2007, ktorým sa ukladá konečné vyrovnávacie clo na dovozy polyetyléntereftalátu (PET) s pôvodom v Indii po preskúmaní uplynutia platnosti podľa článku 18 nariadenia (ES) č. 2026/97 (Ú. v. EÚ L 59, 27.2.2007, s. 34).

            (6)  Nariadenie Rady (ES) č. 1286/2008 zo 16. decembra 2008, ktorým sa mení a dopĺňa nariadenie (ES) č. 193/2007, ktorým sa ukladá konečné vyrovnávacie clo na dovozy určitého polyetyléntereftalátu s pôvodom v Indii a ktorým sa mení a dopĺňa nariadenie (ES) č. 192/2007, ktorým sa ukladá konečné antidumpingové clo na dovoz určitého polyetyléntereftalátu s pôvodom okrem iného v Indii (Ú. v. EÚ L 340, 19.12.2008, s. 1).

            (7)  Vykonávacie nariadenie Rady (EÚ) č. 906/2011 z 2. septembra 2011, ktorým sa mení a dopĺňa nariadenie (ES) č. 193/2007, ktorým sa ukladá konečné vyrovnávacie clo na dovozy určitého polyetyléntereftalátu s pôvodom v Indii, a ktorým sa mení a dopĺňa nariadenie (ES) č. 192/2007, ktorým sa ukladá konečné antidumpingové clo na dovoz určitého polyetyléntereftalátu s pôvodom okrem iného v Indii (Ú. v. EÚ L 232, 9.9.2011, s. 19).

            (8)  Vykonávacie nariadenie Rady (EÚ) č. 559/2012 z 26. júna 2012, ktorým sa ukončuje čiastočné predbežné preskúmanie týkajúce sa vyrovnávacích opatrení na dovoz určitého polyetyléntereftalátu (PET) s pôvodom okrem iného v Indii (Ú. v. EÚ L 168, 28.6.2012, s. 6).

            (9)  Vykonávacie nariadenie Rady (EÚ) č. 461/2013 z 21. mája 2013, ktorým sa ukladá konečné vyrovnávacie clo na dovoz určitého polyetyléntereftalátu (PET) s pôvodom v Indii na základe preskúmania pred uplynutím platnosti podľa článku 18 nariadenia (ES) č. 597/2009 (Ú. v. EÚ L 137, 23.5.2013, s. 1).

            (10)  Vykonávacie rozhodnutie Komisie 2014/109/EÚ zo 4. februára 2014, ktorým sa zrušuje rozhodnutie 2000/745/ES, ktorým sa prijímajú záväzky ponúknuté v súvislosti s antidumpingovým a antisubvenčným konaním týkajúcim sa dovozu určitého polyetyléntereftalátu (PET) s pôvodom okrem iného v Indii (Ú. v. EÚ L 59, 28.2.2014, s. 35).

            (11)  Vykonávacie nariadenie Komisie (EÚ) 2015/1350 z 3. augusta 2015, ktorým sa mení vykonávacie nariadenie Rady (EÚ) č. 461/2013, ktorým sa ukladá konečné vyrovnávacie clo na dovoz určitého polyetyléntereftalátu (PET) s pôvodom v Indii (Ú. v. EÚ L 208, 5.8.2015, s. 10).

            (12)  Vykonávacie nariadenie Komisie (EÚ) 2018/1468 z 1. októbra 2018, ktorým sa mení vykonávacie nariadenie Rady (EÚ) č. 461/2013, ktorým sa ukladá konečné vyrovnávacie clo na dovoz určitého polyetyléntereftalátu (PET) s pôvodom v Indii (Ú. v. EÚ L 246, 2.10.2018, s. 3).

            (13)  Vykonávacie nariadenie Komisie (EÚ) 2019/1286 z 30. júla 2019, ktorým sa po revíznom prešetrovaní pred uplynutím platnosti podľa článku 18 nariadenia Európskeho parlamentu a Rady (EÚ) 2016/1037 ukladá konečné vyrovnávacie clo na dovoz určitého polyetyléntereftalátu (PET) s pôvodom v Indii (Ú. v. EÚ L 202, 31.7.2019, s. 81).

            (14)  Oznámenie o začatí čiastočného priebežného revízneho prešetrovania vyrovnávacích opatrení uplatniteľných na dovoz určitého polyetyléntereftalátu s pôvodom v Indii (Ú. v. EÚ C 111, 25.3.2019, s. 47).

            (15)  Uložené nariadením Rady (ES) č. 2604/2000 z 27. novembra 2000, ktorým sa ukladá konečné antidumpingové clo a vyberá s konečnou platnosťou dočasné clo uložené na dovozy určitých polyetylén tereftalátov s pôvodom v Indii, Indonézii, Malajzii, Kórejskej republike, na Taiwane a v Thajsku (Ú. v. ES L 301, 30.11.2000, s. 21).

            (16)  Odôvodnenie 99 uvedeného nariadenia.

            (17)  Vykonávacie rozhodnutie Rady 2013/226/EÚ z 21. mája 2013, ktorým sa zamieta návrh vykonávacieho nariadenia Rady, ktorým sa ukladá konečné antidumpingové clo na dovoz určitých druhov polyetyléntereftalátov s pôvodom v Indii, na Taiwane a v Thajsku na základe preskúmania pred uplynutím platnosti podľa článku 11 ods. 2 nariadenia (ES) č. 1225/2009 a ktorým sa ukončuje konanie o preskúmaní pred uplynutím platnosti týkajúce sa dovozu určitých druhov polyetyléntereftalátov s pôvodom v Indonézii a Malajzii, a to v rozsahu, v akom by sa návrhom uložilo konečné antidumpingové clo na dovoz určitých druhov polyetyléntereftalátov s pôvodom v Indii, na Taiwane a v Thajsku (Ú. v. EÚ L 136, 23.5.2013, s. 12).

            (18)  Odôvodnenie 125.

            (19)  Tamže.

            (20)  Nariadenie (ES) č. 1645/2005.

            (21)  i) oslobodenie od dovozných ciel na všetky typy tovaru (vrátane kapitálového tovaru, surovín a spotrebného tovaru) potrebných na výrobu, produkciu, spracovanie alebo na činnosti, ktoré s tým súvisia; ii) oslobodenie od spotrebnej dane na tovar nadobudnutý z domácich zdrojov; iii) vrátenie hlavnej dane z predaja zaplatenej za miestne obstaraný tovar; iv) „vrátenie cla zo všetkých priemyselných sadzieb“, pokiaľ ide o vykurovací olej obstaraný od domácich ropných spoločností; v) možnosť predávať časť svojej výroby na domácom trhu na základe úhrady platných ciel na konečný výrobok ako výnimka zo všeobecnej požiadavky vyvážať celú výrobu; vi) oslobodenie od dane z príjmu, ktorá sa obvykle uplatňuje na zisky z predaja na vývoz.

            (22)  Vykonávacie nariadenie (EÚ) 2018/1468, odôvodnenia 122 až 131.

            (23)  Zodpovedajúca výška cla sa stanovila v týchto nariadeniach: pre spoločnosť Futura Polyesters Ltd – nariadením (ES) č. 2603/2000; pre všetky ostatné spoločnosti, ako aj pre spoločnosti Pearl Engineering Polymers Ltd a Senpet Ltd – nariadením (ES) č. 1286/2008; pre spoločnosti IVL Dhunseri Petrochem Industries Private Limited a Reliance Industries Limited – vykonávacím nariadením (EÚ) 2018/1468.

            (24)  Nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 21).


title: Vykonávacie nariadenie Komisie (EÚ) 2020/744 zo 4. júna 2020 o zmene vykonávacieho nariadenia (EÚ) 2016/1800, ktorým sa stanovujú vykonávacie technické predpisy, pokiaľ ide o pridelenie ratingových hodnotení od externých ratingových agentúr na objektívnu stupnicu stupňov kreditnej kvality v súlade so smernicou Európskeho parlamentu a Rady 2009/138/ES (Text s významom pre EHP)

text:
                  5.6.2020

                  SK

                  Úradný vestník Európskej únie

                  L 176/4

         VYKONÁVACIE NARIADENIE KOMISIE (EÚ) 2020/744
         zo 4. júna 2020
         o zmene vykonávacieho nariadenia (EÚ) 2016/1800, ktorým sa stanovujú vykonávacie technické predpisy, pokiaľ ide o pridelenie ratingových hodnotení od externých ratingových agentúr na objektívnu stupnicu stupňov kreditnej kvality v súlade so smernicou Európskeho parlamentu a Rady 2009/138/ES
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (1), a najmä na jej článok 109a ods. 1,
         keďže:

                     (1)

                     V prílohe k vykonávaciemu nariadeniu Komisie (EÚ) 2016/1800 (2) sa okrem iného stanovuje zhoda medzi príslušnými ratingovými hodnoteniami, ktoré vydáva externá ratingová agentúra („ECAI“), a stupňami kreditnej kvality stanovenými v hlave I kapitole I oddiele 2 delegovaného nariadenia Komisie (EÚ) 2015/35 (3) („externé ratingové hodnotenia“).

                     (2)

                     Na základe posledných zmien v prílohe k vykonávaciemu nariadeniu (EÚ) 2016/1800 uskutočnených prostredníctvom vykonávacieho nariadenia Komisie (EÚ) 2018/633 (4) sa zmenili kvantitatívne a kvalitatívne faktory, na ktorých sa zakladajú ratingové hodnotenia pri určitom priraďovaní v prílohe k vykonávaciemu nariadeniu (EÚ) 2016/1800. Niektoré ECAI navyše rozšírili svoje ratingové hodnotenia na nové trhové segmenty, čo malo za následok nové ratingové stupnice a nové typy úverového ratingu. Preto je nevyhnutné aktualizovať priraďovanie príslušných ECAI.

                     (3)

                     Od prijatia vykonávacieho nariadenia (EÚ) 2018/633 sa v súlade s nariadením Európskeho parlamentu a Rady (ES) č. 1060/2009 (5) zaregistrovala ďalšia ratingová agentúra. Keďže v článku 136 ods. 1 nariadenia Európskeho parlamentu a Rady (EÚ) č. 575/2013 (6) sa vyžaduje, aby sa pre všetky ECAI stanovilo priraďovanie, je nevyhnutné pre túto novo registrovanú ECAI uskutočniť priraďovanie. Ratingové hodnotenia, ktoré uplatňuje novo registrovaná ECAI, vychádzajú z rovnakej metodiky, akú uplatňuje jej materská spoločnosť, ECAI z tretej krajiny, pre ktorú sa už priraďovanie zaviedlo. V tomto konkrétnom prípade je preto vhodné, aby priraďovanie pre novo registrovanú ECAI odzrkadľovalo priraďovanie zavedené pre uvedenú ECAI z tretej krajiny.

                     (4)

                     Toto nariadenie vychádza z návrhu vykonávacích technických predpisov, ktorý Komisii spoločne predložili Európsky orgán pre bankovníctvo (EBA), Európsky orgán pre cenné papiere a trhy (ESMA) a Európsky orgán pre poisťovníctvo a dôchodkové poistenie zamestnancov (EIOPA) (európske orgány dohľadu).

                     (5)

                     Európske orgány dohľadu uskutočnili otvorené verejné konzultácie k návrhu vykonávacích technických predpisov, z ktorého toto nariadenie vychádza, analyzovali možné súvisiace náklady a prínosy a požiadali o stanovisko Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (7), Skupinu zainteresovaných strán v oblasti cenných papierov a trhov zriadenú v súlade s článkom 37 nariadenia Európskeho parlamentu a Rady (EÚ) č. 1095/2010 (8), ako aj Skupinu zainteresovaných strán v poisťovníctve a zaisťovníctve zriadenú v súlade s článkom 37 nariadenia Európskeho parlamentu a Rady (EÚ) č. 1094/2010 (9).

                     (6)

                     Vykonávacie nariadenie (EÚ) 2016/1800 by sa preto malo zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Zmena vykonávacieho nariadenia (EÚ) 2016/1800
            Príloha k vykonávaciemu nariadeniu (EÚ) 2016/1800 sa nahrádza textom v prílohe k tomuto nariadeniu.

            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. júna 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 335, 17.12.2009, s. 1.

            (2)  Vykonávacie nariadenie Komisie (EÚ) 2016/1800 z 11. októbra 2016, ktorým sa stanovujú vykonávacie technické predpisy, pokiaľ ide o pridelenie ratingových hodnotení od externých ratingových agentúr na objektívnu stupnicu stupňov kreditnej kvality v súlade so smernicou Európskeho parlamentu a Rady 2009/138/ES (Ú. v. EÚ L 275, 12.10.2016, s. 19).

            (3)  Delegované nariadenie Komisie (EÚ) 2015/35 z 10. októbra 2014 , ktorým sa dopĺňa smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) (Ú. v. EÚ L 12, 17.1.2015, s. 1).

            (4)  Vykonávacie nariadenie Komisie (EÚ) 2018/633 z 24. apríla 2018, ktorým sa mení vykonávacie nariadenie (EÚ) 2016/1800, ktorým sa stanovujú vykonávacie technické predpisy, pokiaľ ide o pridelenie ratingových hodnotení od externých ratingových agentúr na objektívnu stupnicu stupňov kreditnej kvality v súlade so smernicou Európskeho parlamentu a Rady 2009/138/ES (Ú. v. EÚ L 105, 25.4.2018, s. 6).

            (5)  Nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (Ú. v. EÚ L 302, 17.11.2009, s. 1).

            (6)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).

            (7)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).

            (8)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).

            (9)  Nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (Ú. v. EÚ L 331, 15.12.2010, s. 48).

            PRÍLOHA

                     „PRÍLOHA

                        Pridelenie ratingových hodnotení od externých ratingových agentúr na objektívnu stupnicu stupňov kreditnej kvality v súlade so smernicou 2009/138/ES

                                    Stupeň kreditnej kvality

                                    0

                                    1

                                    2

                                    3

                                    4

                                    5

                                    6

                                       ACRA Europe, a. s. (predtým European Rating Agency, a. s.)

                                    Stupnica pre globálny dlhodobý rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre globálny krátkodobý rating

                                    S1

                                    S2

                                    S3, S4, NS

                                       AM Best Europe-Rating Services Ltd.

                                    Stupnica pre dlhodobé úverové ratingy emitenta

                                    aaa

                                    a. a., a. a.-

                                    a+, a, a-

                                    bbb+, bbb, bbb-

                                    bb+, bb, bb-

                                    b+, b, b-

                                    ccc+, ccc, ccc-, cc, c, d, e, f, s

                                    Stupnica pre dlhodobé ratingy emisie

                                    aaa

                                    a. a., a. a.-

                                    a+, a, a-

                                    bbb+, bbb, bbb-

                                    bb+, bb, bb-

                                    b+, b, b-

                                    ccc+, ccc, ccc-, cc, c, d, s

                                    Stupnica pre ratingy finančnej sily

                                    A++, A+

                                    A, A-

                                    B++, B+

                                    B, B-

                                    C++, C+

                                    C, C-, D, E, F, S

                                    Stupnica pre krátkodobé ratingy emitenta

                                    AMB-1+

                                    AMB-1-

                                    AMB-2,

                                    AMB-3

                                    AMB- 4, d, e, f, s

                                    Stupnica pre krátkodobé ratingy emisie

                                    AMB-1+

                                    AMB-1-

                                    AMB-2,

                                    AMB-3

                                    AMB- 4, d, s

                                       ARC Ratings S.A.

                                    Stupnica pre strednodobý a dlhodobý rating emitentov

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre strednodobý a dlhodobý rating emisií

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre krátkodobý rating emitentov

                                    A-1+

                                    A-1

                                    A-2, A-3

                                    B, C, D

                                    Stupnica pre krátkodobý rating emisií

                                    A-1+

                                    A-1

                                    A-2, A-3

                                    B, C, D

                                       ASSEKURATA Assekuranz Rating-Agentur GmbH

                                    Stupnica pre dlhodobý úverový rating

                                    AAA

                                    AA

                                    A

                                    BBB

                                    BB

                                    B

                                    CCC, CC/C, D

                                    Stupnica pre krátkodobý rating spoločností

                                    A++

                                    A

                                    B, C, D

                                       Axesor Risk Management SL

                                    Stupnica pre globálny rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D, E

                                       Banque de France

                                    Stupnica pre globálne dlhodobé úverové ratingy emitenta

                                    3++

                                    3+, 3

                                    4+

                                    4, 5+

                                    5, 6

                                    7, 8, 9, P

                                       BCRA – Credit Rating Agency AD

                                    Stupnica pre globálne dlhodobé ratingy

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre globálne krátkodobé ratingy

                                    A-1+

                                    A-1

                                    A-2, A-3

                                    B, C, D

                                    Stupnica pre dlhodobý rating spoločnosti dôchodkového poistenia

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre krátkodobý rating spoločnosti dôchodkového poistenia

                                    A-1+

                                    A-1

                                    A-2, A-3

                                    B, C, D

                                    Stupnica pre dlhodobý rating dôchodkového fondu

                                    AAA pf

                                    AA pf

                                    A pf

                                    BBB pf

                                    BB pf

                                    B pf

                                    C pf

                                    Stupnica pre dlhodobý rating záručného fondu

                                    AAA

                                    AA

                                    A

                                    BBB

                                    BB

                                    B

                                    C, D

                                    Stupnica pre krátkodobý rating záručného fondu

                                    A-1+

                                    A-1

                                    A-2, A-3

                                    B, C, D

                                       Capital Intelligence Ratings Ltd

                                    Stupnica pre medzinárodný dlhodobý rating emitenta

                                    AAA

                                    AA

                                    A

                                    BBB

                                    BB

                                    B

                                    C, RS, SD, D

                                    Stupnica pre medzinárodný dlhodobý rating emisie

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre medzinárodný dlhodobý rating finančnej sily poisťovateľa

                                    AAA

                                    AA

                                    A

                                    BBB

                                    BB

                                    B

                                    C, RS, SD, D

                                    Stupnica pre medzinárodný krátkodobý rating emitenta

                                    A1+

                                    A1

                                    A2, A3

                                    B, C, RS, SD, D

                                    Stupnica pre medzinárodný krátkodobý rating emisie

                                    A1+

                                    A1

                                    A2, A3

                                    B, C, D

                                    Stupnica pre medzinárodný krátkodobý rating finančnej sily poisťovateľa

                                    A1+

                                    A1

                                    A2, A3

                                    B, C, RS, SD, D

                                       Cerved Rating Agency S.p.A.

                                    Stupnica pre dlhodobý rating spoločností

                                    A1.1

                                    A1.2, A1.3

                                    A2.1, A2.2, A3.1

                                    B1.1, B1.2

                                    B2.1, B2.2

                                    C1.1

                                    C1.2, C2.1

                                       Creditreform Rating AG

                                    Stupnica pre dlhodobý rating

                                    AAA

                                    AA

                                    A

                                    BBB

                                    BB

                                    B, C, SD, D

                                       CRIF Ratings S.r.l.

                                    Stupnica pre dlhodobý rating emitenta

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D1S, D

                                    Stupnica pre dlhodobý rating emisie

                                    AAA

                                    AA

                                    A

                                    BBB

                                    BB

                                    B

                                    CCC, CC, C, DS

                                    Stupnica pre krátkodobý rating emitenta

                                    IG-1

                                    IG-2

                                    SIG-1, SIG-2, SIG-3, SIG-4

                                    Stupnica pre krátkodobý rating emisie

                                    IG-1

                                    IG-2

                                    SIG-1, SIG-2, SIG-3, SIG-4

                                       Dagong Europe Credit Rating

                                    Stupnica pre dlhodobý úverový rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre krátkodobý úverový rating

                                    A-1

                                    A-2, A-3

                                    B, C, D

                                       DBRS Ratings Limited

                                    Stupnica pre dlhodobý rating záväzkov

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre rating komerčných cenných papierov a krátkodobého dlhu

                                    R-1 H, R-1 M

                                    R-1 L

                                    R-2, R-3

                                    R-4, R-5, D

                                    Stupnica pre rating finančnej sily

                                    AAA, AA

                                    A

                                    BBB

                                    BB

                                    B

                                    CCC, CC, C, R

                                       Egan-Jones Ratings Co.

                                    Stupnica pre dlhodobý úverový rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre krátkodobý úverový rating

                                    A-1+

                                    A-1

                                    A-2

                                    A-3, B, C, D

                                       Euler Hermes Rating GmbH

                                    Stupnica pre globálny dlhodobý rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, SD, D

                                       EuroRating Sp. z o.o.

                                    Stupnica pre globálny dlhodobý rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                       Fitch Ratings

                                    Stupnica pre dlhodobé ratingy zlyhania emitenta

                                    AAA

                                    AA

                                    A

                                    BBB

                                    BB

                                    B

                                    CCC, CC, C, RD, D

                                    Finančné záväzky podnikov – stupnica pre dlhodobé ratingy

                                    AAA

                                    AA

                                    A

                                    BBB

                                    BB

                                    B

                                    CCC, CC, C

                                    Stupnica pre dlhodobé medzinárodné ratingy finančnej sily poisťovateľa

                                    AAA

                                    AA

                                    A

                                    BBB

                                    BB

                                    B

                                    CCC, CC, C

                                    Stupnica pre ratingy derivátovej protistrany

                                    AAA dcr, AA dcr

                                    A dcr

                                    BBB dcr

                                    BB dcr

                                    B dcr

                                    CCC dcr, CC dcr, C dcr

                                    Stupnica pre krátkodobý rating

                                    F1+

                                    F1

                                    F2, F3

                                    B, C, RD, D

                                    Stupnica pre krátkodobé ratingy finančnej sily poisťovateľa

                                    F1+

                                    F1

                                    F2, F3

                                    B, C

                                       GBB-Rating Gesellschaft für Bonitätsbeurteilung mbH

                                    Stupnica pre globálny dlhodobý rating

                                    AAA

                                    AA

                                    A, BBB

                                    BB

                                    B

                                    CCC, CC, C, D

                                       HR Ratings de México, S.A. de C. V.

                                    Stupnica pre globálny dlhodobý rating

                                    HR AAA(G)

                                    HR AA(G)

                                    HR A(G)

                                    HR BBB(G)

                                    HR BB(G)

                                    HR B(G)

                                    HR C(G)/HR D(G)

                                    Stupnica pre globálny krátkodobý rating

                                    HR+1(G)

                                    HR1(G)

                                    HR2(G)

                                    HR3(G)

                                    HR4(G), HR5(G), HR D(G)

                                       ICAP Group S.A

                                    Stupnica pre globálny dlhodobý rating

                                    AA, A

                                    BB, B

                                    C, D

                                    E, F

                                    G, H

                                       INC Rating Sp. z o.o.

                                    Stupnica pre dlhodobý úverový rating emitenta

                                    AA

                                    A

                                    BBB

                                    BB

                                    B

                                    CCC, CC, C, D

                                       Japan Credit Rating Agency Ltd

                                    Stupnica pre dlhodobé ratingy emitenta

                                    AAA

                                    AA

                                    A

                                    BBB

                                    BB

                                    B

                                    CCC, CC, C, LD, D

                                    Stupnica pre dlhodobé ratingy emisie

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre krátkodobé ratingy emitenta

                                    J-1+

                                    J-1

                                    J-2

                                    J-3, NJ, LD, D

                                    Stupnica pre krátkodobé úverové ratingy emisie

                                    J-1+

                                    J-1

                                    J-2

                                    J-3, NJ, D

                                       Kroll Bond Rating Agency

                                    Stupnica pre dlhodobý úverový rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre krátkodobý úverový rating

                                    K1+

                                    K1

                                    K2, K3

                                    B, C, D

                                       Kroll Bond Rating Agency Europe

                                    Stupnica pre dlhodobý úverový rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre krátkodobý úverový rating

                                    K1+

                                    K1

                                    K2, K3

                                    B, C, D

                                       modeFinance S.r.l.

                                    Stupnica pre globálny dlhodobý rating

                                    A1

                                    A2

                                    A3

                                    B1

                                    B2

                                    B3

                                    C1, C2, C3, D

                                       Moody’s Investors Service

                                    Stupnica pre globálny dlhodobý rating

                                    Aaa

                                    Aa

                                    A

                                    Baa

                                    Ba

                                    B

                                    Caa, Ca, C

                                    Stupnica pre globálny krátkodobý rating

                                    P-1

                                    P-2

                                    P-3

                                    NP

                                       QIVALIO SAS (predtým Spread Research)

                                    Stupnica pre globálny dlhodobý rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre globálny krátkodobý rating

                                    SR0

                                    SR1, SR2

                                    SR3, SR4, SR5, SRD

                                       Rating-Agentur Expert RA GmbH

                                    Stupnica pre medzinárodný úverový rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D, E

                                    Stupnica pre medzinárodný rating spoľahlivosti

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D, E

                                       Scope Ratings AG

                                    Stupnica pre dlhodobý rating

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre krátkodobý rating

                                    S-1+

                                    S-1

                                    S-2

                                    S-3, S-4

                                       S&P Global Ratings

                                    Stupnica pre dlhodobé úverové ratingy emitenta

                                    AAA

                                    AA

                                    A

                                    BBB

                                    BB

                                    B

                                    CCC, CC, R, SD/D

                                    Stupnica pre dlhodobé úverové ratingy emisie

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

                                    Stupnica pre ratingy finančnej sily poisťovateľa

                                    AAA

                                    AA

                                    A

                                    BBB

                                    BB

                                    B

                                    CCC, CC, SD/D, R

                                    Stupnica pre ratingy hodnotenia spoločností na strednom trhu

                                    MM1

                                    MM2

                                    MM3, MM4

                                    MM5, MM6

                                    MM7, MM8, MMD

                                    Stupnica pre krátkodobé úverové ratingy emitenta

                                    A-1+

                                    A-1

                                    A-2, A-3

                                    B, C, R, SD/D

                                    Stupnica pre krátkodobé úverové ratingy emisie

                                    A-1+

                                    A-1

                                    A-2, A-3

                                    B, C, D

                                       The Economist Intelligence Unit Ltd

                                    Stupnica pre rating štátu

                                    AAA

                                    AA

                                    A

                                    BBB

                                    BB

                                    B

                                    CCC, CC, C, D

               “


title: Vykonávacie nariadenie Komisie (EÚ) 2020/745 zo 4. júna 2020, ktorým sa mení nariadenie (EÚ) 2018/1042, pokiaľ ide o odklad dátumov uplatňovania určitých opatrení v súvislosti s pandémiou COVID-19 (Text s významom pre EHP)

text:
                  5.6.2020

                  SK

                  Úradný vestník Európskej únie

                  L 176/11

         VYKONÁVACIE NARIADENIE KOMISIE (EÚ) 2020/745
         zo 4. júna 2020,
         ktorým sa mení nariadenie (EÚ) 2018/1042, pokiaľ ide o odklad dátumov uplatňovania určitých opatrení v súvislosti s pandémiou COVID-19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho článok 23, článok 31 a článok 62 ods. 15,
         keďže:

                     (1)

                     Opatrenia zavedené na obmedzenie pandémie COVID-19 výrazne obmedzujú schopnosť členských štátov a leteckého odvetvia pripraviť sa na uplatňovanie niekoľkých nedávno prijatých vykonávacích nariadení v oblasti bezpečnosti letectva.

                     (2)

                     Obmedzenie pohybu, ako aj zmeny pracovných podmienok a dostupnosti zamestnancov spolu s dodatočným pracovným zaťažením, ktoré sa vyžaduje na zvládnutie závažných negatívnych dôsledkov pandémie COVID-19 pre všetky zainteresované strany, sťažujú prípravu na uplatňovanie týchto vykonávacích nariadení.

                     (3)

                     Nové požiadavky na zisťovanie požitia alkoholu, partnerské podporné programy a psychologické posudzovanie pilotov zavedené nariadením Komisie (EÚ) 2018/1042 (2) nemôžu členské štáty uplatňovať v časovom rámci stanovenom v uvedenom nariadení, teda od 14. augusta 2020, pretože prijali rozličné opatrenia na obmedzenie pohybu. Členské štáty nedokážu zabezpečiť, aby posádky mali možnosť spĺňať nové požiadavky zavedené nariadením (EÚ) 2018/1042, pretože by to mohlo brániť dostupnosti posádok pri obnovovaní letov v súvislosti s oživením po pandémii COVID-19. Dátum uplatňovania týchto požiadaviek by sa preto mal odložiť o 6 mesiacov, aby členské štáty mohli vyvážiť negatívny vplyv oneskorenia, ku ktorému došlo pri zavádzaní týchto opatrení do praxe v dôsledku pandémie COVID-19.

                     (4)

                     Agentúra Európskej únie pre bezpečnosť letectva Komisii potvrdila, že odklad uplatňovania ustanovení uvedených v odôvodnení 3 je možný bez toho, aby mal nepriaznivý vplyv na bezpečnosť letectva, keďže pôjde len o veľmi obmedzené obdobie a letecká doprava sa v súvislosti s oživením po pandémii COVID-19 obnoví pravdepodobne pomaly a postupne, v dôsledku čoho bude menej vystavená rizikám identifikovaným v oblasti zisťovania prítomnosti psychoaktívnych látok a v oblasti programov psychologickej podpory.

                     (5)

                     S cieľom bezodkladne odbremeniť vnútroštátne orgány a všetky zainteresované strany počas pandémie COVID-19 a umožniť im úpravu plánovania, aby sa pripravili na odklad uplatňovania príslušných ustanovení, malo by toto nariadenie nadobudnúť účinnosť dňom nasledujúcim po jeho uverejnení v Úradnom vestníku Európskej únie.

                     (6)

                     Opatrenia stanovené v tomto nariadení sú v súlade so stanoviskom výboru zriadeného podľa článku 127 nariadenia (EÚ) 2018/1139,

               PRIJALA TOTO NARIADENIE:

            Článok 1
            V nariadení (EÚ) 2018/1042 sa v článku 2 nahrádza tretí odsek takto:

               „Avšak body 1 a 3 v článku 1 sa uplatňujú od 14. februára 2021 a bod 3 písm. f) a bod 6 písm. b) prílohy sa uplatňujú od 14. augusta 2018.“

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. júna 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 212, 22.8.2018, s. 1.

            (2)  Nariadenie Komisie (EÚ) 2018/1042 z 23. júla 2018, ktorým sa mení nariadenie (EÚ) č. 965/2012, pokiaľ ide o technické požiadavky a administratívne postupy týkajúce sa zavedenia podporných programov, psychologického posudzovania letovej posádky, ako aj systematického a náhodného zisťovania prítomnosti psychoaktívnych látok s cieľom zabezpečiť zdravotnú spôsobilosť členov letovej posádky a palubných sprievodcov, a pokiaľ ide o vybavenie novo vyrobených letúnov s turbínovým pohonom s maximálnou schválenou vzletovou hmotnosťou 5 700 kg alebo menšou, ktoré sú schválené na prepravu šiestich až deviatich cestujúcich, výstražným systémom signalizácie blízkosti zeme (Ú. v. EÚ L 188, 25.7.2018, s. 3).


title: Vykonávacie nariadenie Komisie (EÚ) 2020/746 zo 4. júna 2020, ktorým sa mení vykonávacie nariadenie (EÚ) 2019/947, pokiaľ ide o odklad dátumov uplatňovania určitých opatrení v súvislosti s pandémiou COVID-19 (Text s významom pre EHP)

text:
                  5.6.2020

                  SK

                  Úradný vestník Európskej únie

                  L 176/13

         VYKONÁVACIE NARIADENIE KOMISIE (EÚ) 2020/746
         zo 4. júna 2020,
         ktorým sa mení vykonávacie nariadenie (EÚ) 2019/947, pokiaľ ide o odklad dátumov uplatňovania určitých opatrení v súvislosti s pandémiou COVID-19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho článok 57,
         keďže:

                     (1)

                     Opatrenia zavedené na obmedzenie pandémie COVID-19 výrazne obmedzujú schopnosť členských štátov a leteckého odvetvia pripraviť sa na uplatňovanie niekoľkých nedávno prijatých vykonávacích nariadení v oblasti bezpečnosti letectva.

                     (2)

                     Obmedzenie pohybu, ako aj zmeny pracovných podmienok a dostupnosti zamestnancov spolu s dodatočným pracovným zaťažením, ktoré sa vyžaduje na zvládnutie závažných negatívnych dôsledkov pandémie COVID-19 pre všetky zainteresované strany, sťažujú prípravu na uplatňovanie týchto vykonávacích nariadení.

                     (3)

                     Nevyhnutným dôsledkom pandémie COVID-19 je oneskorenie plnenia rôznych úloh potrebných na riadne a včasné vykonávanie vykonávacieho nariadenia Komisie (EÚ) 2019/947 (2), najmä zavedenie systémov registrácie, ktoré sú digitálne a interoperabilné, ako aj prispôsobenie povolení, vyhlásení a osvedčení vydaných na základe vnútroštátneho práva.

                     (4)

                     Proces normalizácie a iné súvisiace činnosti pod vedením daného odvetvia a normalizačných orgánov, napríklad príprava skúšobných metodík alebo skúšky technických vlastností, ako je diaľková identifikácia, sa oneskorili. To bude mať zasa negatívny vplyv na schopnosť výrobcov uviesť na trh bezpilotné letecké systémy (ďalej len „UAS“), ktoré spĺňajú nové normalizované požiadavky v súlade s delegovaným nariadením Komisie (EÚ) 2019/945 (3).

                     (5)

                     Všetkým typom UAS by sa preto malo povoliť pokračovanie prevádzky za súčasných podmienok počas ďalších 6 mesiacov. Dátumy uplatňovania vykonávacieho nariadenia (EÚ) 2019/947 by sa preto mali zodpovedajúcim spôsobom odložiť s cieľom umožniť prevádzkovateľom UAS používať UAS, ktoré nie sú v súlade s delegovaným nariadením (EÚ) 2019/945, počas ďalších 6 mesiacov.

                     (6)

                     Agentúra Európskej únie pre bezpečnosť letectva Komisii potvrdila, že odklad uplatňovania ustanovení uvedených v odôvodnení 3 je možný bez toho, aby mal nepriaznivý vplyv na bezpečnosť letectva, keďže pôjde len o veľmi obmedzené obdobie, letecká doprava sa v súvislosti s oživením po pandémii COVID-19 obnoví pravdepodobne pomaly, v dôsledku čoho bude menej vystavená rizikám, a v tých členských štátoch, v ktorých je prevádzka UAS povolená, sa bude naďalej uplatňovať vnútroštátne právo.

                     (7)

                     S cieľom bezodkladne odbremeniť vnútroštátne orgány a všetky zainteresované strany počas pandémie COVID-19 a umožniť im úpravu plánovania, aby sa pripravili na odklad uplatňovania príslušných ustanovení, malo by toto nariadenie nadobudnúť účinnosť dňom nasledujúcim po jeho uverejnení v Úradnom vestníku Európskej únie.

                     (8)

                     Opatrenia stanovené v tomto nariadení sú v súlade so stanoviskom výboru zriadeného podľa článku 127 nariadenia (EÚ) 2018/1139,

               PRIJALA TOTO NARIADENIE:

            Článok 1
            Vykonávacie nariadenie (EÚ) 2019/947 sa mení takto:

                        1.

                        V článku 20 sa dátum „1. júlom 2022“ nahrádza dátumom „1. januárom 2023“.

                        2.

                        Článok 21 sa mení takto:

                                    a)

                                    V odseku 1 sa dátum „1. júla 2021“ nahrádza dátumom „1. januára 2022“.

                                    b)

                                    V odseku 2 sa dátum „1. júla 2021“ nahrádza dátumom „1. januára 2022“.

                                    c)

                                    V odseku 3 sa dátum „1. júla 2022“ nahrádza dátumom „1. januára 2023“.

                        3.

                        V článku 22 sa slová „dvoch rokov“ nahrádzajú slovami „30 mesiacov“.

                        4.

                        Článok 23 sa mení takto:

                                    a)

                                    V odseku 1 sa druhý pododsek nahrádza takto:
                                    „Uplatňuje sa od 31. decembra 2020.“

                                    b)

                                    Odsek 5 sa nahrádza takto:

                                       „5.   Článok 15 ods. 3 sa uplatňuje od 1. januára 2022.“

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. júna 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 212, 22.8.2018, s. 1.

            (2)  Vykonávacie nariadenie Komisie (EÚ) 2019/947 z 24. mája 2019 o pravidlách a postupoch prevádzky bezpilotných lietadiel (Ú. v. EÚ L 152, 11.6.2019, s. 45).

            (3)  Delegované nariadenie Komisie (EÚ) 2019/945 z 12. marca 2019 o bezpilotných leteckých systémoch a o prevádzkovateľoch bezpilotných leteckých systémov z tretích krajín (Ú. v. EÚ L 152, 11.6.2019, s. 1).


title: Vykonávacie nariadenie Komisie (EÚ) 2020/750 z 5. júna 2020, ktorým sa stanovuje postup na predĺženie prechodného obdobia stanoveného vo vykonávacom nariadení (EÚ) 2015/2447 na uplatňovanie systému registrovaných vývozcov v niektorých zvýhodnených krajinách podľa všeobecného systému preferencií

text:
                  8.6.2020

                  SK

                  Úradný vestník Európskej únie

                  L 178/21

         VYKONÁVACIE NARIADENIE KOMISIE (EÚ) 2020/750
         z 5. júna 2020,
         ktorým sa stanovuje postup na predĺženie prechodného obdobia stanoveného vo vykonávacom nariadení (EÚ) 2015/2447 na uplatňovanie systému registrovaných vývozcov v niektorých zvýhodnených krajinách podľa všeobecného systému preferencií
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 66 písm. a),
         keďže:

                     (1)

                     Vo vykonávacom nariadení Komisie (EÚ) 2015/2447 (2) sa stanovujú procesné pravidlá uvedené v článku 64 ods. 1 nariadenia (EÚ) č. 952/2013 s cieľom uľahčiť v Únii určovanie preferenčného pôvodu tovaru, vrátane procesných pravidiel pôvodu na účely všeobecného systému preferencií (VSP) Únie.

                     (2)

                     V článku 79 ods. 4 vykonávacieho nariadenia (EÚ) 2015/2447 sa stanovuje, že všetky zvýhodnené krajiny podľa VSP majú uplatňovať systém registrovaných vývozcov (ďalej len „systém REX“, z angl. registered exporter system) najneskôr od 30. júna 2020 na osvedčovanie statusu preferenčného pôvodu v rámci VSP. Po tomto dátume príslušné orgány v uvedených krajinách už nemôžu vydávať osvedčenia o pôvode na tlačive A.

                     (3)

                     S cieľom obmedziť šírenie ochorenia COVID-19, ktoré bolo 11. marca 2020 vyhlásené Svetovou zdravotníckou organizáciou za pandémiu, bol zavedený súbor bezprecedentných opatrení, a to najmä opatrení na obmedzenie pohybu a sociálnych kontaktov. Uvedené opatrenia ovplyvnili aj zamestnancov v spoločnostiach a verejných správach zvýhodnených krajín podľa VSP, ktorí sa podieľajú na riadení postupov týkajúcich sa pôvodu v rámci VSP a na zavádzaní a fungovaní systému REX, a to malo negatívny vplyv na obvyklé pracovné postupy, výrobu a obchod.

                     (4)

                     Komisia a vysoký predstaviteľ Únie pre zahraničné veci a bezpečnostnú politiku, vedomí si tohto vplyvu na obchodných partnerov, stanovili v spoločnom oznámení o globálnej reakcii EÚ na COVID-19 (3) plány pre ráznu a cielenú reakciu Únie na podporu úsilia partnerských krajín v boji proti pandémii ochorenia COVID-19.

                     (5)

                     V dôsledku pandémie ochorenia COVID-19 niektoré krajiny zvýhodnené podľa VSP čelia veľkým problémom, aby dodržali lehotu na uplatňovanie systému REX, ktorou je 30. jún 2020. Zvýhodneným krajinám, v ktorých nebolo možné systém REX zaviesť alebo využívať z dôvodu pandémie, by sa mala poskytnúť možnosť využiť predĺženie prechodného obdobia.

                     (6)

                     Keďže takéto predĺženie by bolo výnimočným opatrením odchyľujúcim sa od maximálneho trvania prechodného obdobia, ako bolo stanovené vo vykonávacom nariadení (EÚ) 2015/2447, zvýhodnená krajina by mala k oznámeniu, že potrebuje využiť možnosť predĺženia, priložiť riadne odôvodnenie tejto potreby predĺžiť prechodné obdobie, ako aj pracovný plán, v ktorom podrobne uvedie, ako zamýšľa dosiahnuť plné uplatňovanie systému REX do skončenia plánovaného predĺženého prechodného obdobia. Z rovnakých dôvodov by akékoľvek predĺženie prechodného obdobia na uplatňovanie systému REX malo byť časovo obmedzené.

                     (7)

                     Mal by sa stanoviť mechanizmus podávania správ s cieľom zabezpečiť, že zvýhodnené krajiny, ktorým sa prechodné obdobie predĺži, budú ďalej napredovať v prípravách na uplatňovanie systému REX, aby dodržali túto novú lehotu.

                     (8)

                     S ohľadom na problémy, ktoré určité zvýhodnené krajiny majú pri plnení svojich povinností v dôsledku pandémie ochorenia COVID-19, by toto nariadenie malo nadobudnúť účinnosť čo najskôr.

                     (9)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1

               (1)   Odchylne od článku 79 ods. 4 vykonávacieho nariadenia (EÚ) 2015/2447 môže zvýhodnená krajina podľa všeobecného systému preferencií, ktorá má v dôsledku pandémie ochorenia COVID-19 problémy so splnením povinností stanovených v článkoch 70 a 72 uvedeného vykonávacieho nariadenia alebo s dokončením registračného procesu svojich vývozcov do 30. júna 2020, oznámiť, že potrebuje predĺžiť prechodné obdobie na uplatňovanie systému REX.

               (2)   Písomné oznámenie podľa odseku 1 sa predloží Komisii najneskôr do 15. júla 2020. Vysvetlí sa v ňom, prečo je predĺženie prechodného obdobia v dôsledku pandémie ochorenia COVID-19 potrebné. K oznámeniu musí byť priložený pracovný plán obsahujúci podrobné informácie o tom, ako oznamujúca krajina zamýšľa dosiahnuť plné uplatňovanie systému REX do 31. decembra 2020.

               (3)   Keď je oznámenie podľa odseku 1 úplné, prechodné obdobie na uplatňovanie systému REX príslušnou zvýhodnenou krajinou sa predlžuje do 31. decembra 2020.

               (4)   Komisia na svojej webovej lokalite uverejní zoznam zvýhodnených krajín, ktorým sa prechodné obdobie predĺžilo.

               (5)   Do 31. decembra 2020 príslušné orgány zvýhodnenej krajiny, ktorej sa prechodné obdobie predĺžilo podľa odsekov 1 až 4, naďalej vydávajú osvedčenia o pôvode na tlačive A na žiadosť vývozcov, ktorí v čase podania žiadosti o osvedčenie ešte nie sú registrovaní.

            Článok 2
            Každá zvýhodnená krajina, ktorej sa prechodné obdobie predĺži podľa článku 1, predloží do 30. septembra 2020 Komisii správu, v ktorej podrobne opíše pokrok dosiahnutý pri vykonávaní pracovného plánu uvedeného v článku 1 ods. 2 a vypracuje prípadné nápravné opatrenia nevyhnutné na dodržanie lehoty na uplatňovanie systému REX stanovenej na 31. decembra 2020.

            Článok 3
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 5. júna 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 269, 10.10.2013, s. 1.

            (2)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).

            (3)  JOIN(2020) 11 final, Spoločné oznámenie Európskemu parlamentu, Rade, Európskemu hospodárskemu a sociálnemu výboru a Výboru regiónov – Oznámenie o globálnej reakcii EÚ na COVID-19.